
Република Србија                                                                                   
ОПШТИНА ЦРНА ТРАВА
ИЗБОРНА КОМИСИЈА
Број:23/2023
Датум: 23.11.2023. године
ЦРНА ТРАВА

З  А  П  И  С  Н  И  К
СА 23. СЕДНИЦЕ ИЗБОРНЕ КОМИСИЈЕ  
ОПШТИНЕ ЦРНА ТРАВА
ОДРЖАНЕ 23.11.2023. ГОДИНЕ

Седница је почела у 08:30 часова у сали дома културе у Црној Трави.
Седницу је отворио председник Изборне комисије општине Црна Трава, Бојан Цекић који је констатовао да су на седници Изборне комисије присутни: Предраг Цветковић, члан Изборне комисије, Јована Симовић, члан изборне комисије, Магдалена Илић, заменик члана Изборне комисије, Ана Војиновић, заменик члана Изборне комисије, Зоран Николић, члан Изборне комисије Душица Петровић, члан Изборне комисије, Светлана Костадиновић, члан Изборне комисије Раде Величковић, заменик члана изборне комисије, Лела Стефановић, члан Изборне комисије у проширеном саставу, Биљана Бабић, члан Изборне комисије у проширеном саставу, Смиља Ђорђевић, заменик члана Изборне комисије у проширеном саставу, Верољуб Славковић, члан Изборне комисије у проширеном саставу, Александар Николић, секретар Изборне комисије и Иван Синадиновић, заменик секретара Изборне комисије.
Како је констатовано присуство већине чланова комисије, председавајући је утврдио да постоји кворум за рад и пуноважно одлучивање.

Пре почетка седнице, председавајући је на усвајање ставио записник са претходне (22.) седнице. Записник је једногласно усвојен.

Затим је Председавајући предложио следећи,
                     
Д Н Е В Н И   Р Е Д:

1. Разматрање и одлучивање о предлогу за именовање члана и заменика члана у проширени састав Изборне комисије општине Црна Трава, на  предлог Српске радикалне странке, подносиоца проглашене изборне листе ДР ВОЈИСЛАВ ШЕШЕЉ – СРПСКА РАДИКАЛНА СТРАНКА  
2. Разматрање и доношење одлуке о утврђивању боје гласачког листића и боје контролног листа за проверу исправности гласачке кутије и боје затворница за печаћење врећа за одлагање изборног материјала пре и после гласања на изборима за одборнике Скупштине општине Црна Трава, расписаних за 17. децембар 2023. године. 
3. Разматрање и доношење одлуке о одређивању овлашћеног лица за потписивање финансијских докумената. 
4. Разматрање и доношење одлуке о накнадама и другим трошковима везаним за рад општинске изборне комисије на спровођењу избора за одборнике Скупштине општине Црна Трава, расписаних за 17. децембар 2023. године. 
5. Текућа питања


Предложени дневни ред једногласно је усвојен.

Након тога прешло се на рад по тачкама дневног реда.


1. ТАЧКА
Ову тачку дневног реда образложио је Александар Николић који је навео да је ово прва седница Изборне комисије са тачкама дневног реда које се односе на спровођење локалних и парламентарних избора, што значи да за поједине тачке дневног реда које се односе на спровођење локалних избора право гласа неће имати они чланови изборне комисије у проширеном саставу, који су именовани на предлог овлашћених представника проглашних изборних листи за парламентарне изборе. Известилац подсећа чланове комисије да за сада у проширеном саставу изборне комисије још увек нема чланова именованих на предлог овлашћеног представника за сада једине проглашене изборне листе за локалне изборе. 
	Што се тиче прве тачке која се односи на одлучивање о предлогу за именовање члана и заменика члана Изборне комисије у проширеном саставу, право гласа имаће и чланови Изборне комисије у проширеном саставу, с обзиром да се одлучује по предлогу овлашећног лица Српске радикалне странке, чија изборна листа је одлуком РИК-а, проглашена за учешће на изборима за народне посланике. 
Известилац даље наводи да је дана 4. новембра 2023. године, Републичка изборна комисија прогласила изборну листу ДР ВОЈИСЛАВ ШЕШЕЉ – СРПСКА РАДИКАЛНА СТРАНКА, подносиоца Српске радикалне странке. Александар Шешељ, овлашћено лице подносиоца наведене проглашене изборне листе, поднео је путем мејла Изборној комисији општине Црна Трава, дана 22.11.2023. године у 10:28 часова, прeдлог да се за члана Изборне комисије у  проширеном саставу именује Сања Николић из Брода, а за заменика члана Вељко Стаменковић из Црне Траве. 
Провером испуњености услова за именовање предложених лица у проширени састав,  Изборна комисија утврдила је да оба предложена лица имају изборно право, нису народни посланици, нити кандидати за народне посланике, те да испуњавају законске услове за именовање.  
С обзиром да су наведена лица именована на предлог подносиоца проглашене изборне листе за избор народних посланика Народне скупштине, то су иста део састава Изборне комисије за спровођење избора за народне посланике и део заједничког састава и као таква могу учествовати у раду и доношењу одлука само у погледу оних питања која се тичу избора за народне посланике и питања која су заједничка за изборе за одборнике и изборе за народне посланике, попут одређивања бирачких места, образовања бирачког одбора у сталном саставу. 

Председавајући је отворио расправу.
	Пошто у расправи нико није учествовао, иста је затворена и прешло се на гласање.
	По извршеном гласању по првој тачки дневног реда константовано је да је 10 (десет) чланова гласало ЗА, против није било, уздржаних није било, тако да је Изборна комисија општине Црна Трава, на предлог Српске радикалне странке, подносиоца проглашене изборне листе кандидата за народне посланике ДР ВОЈИСЛАВ ШЕШЕЉ – СРПСКА РАДИКАЛНА СТРАНКА, једногласно донелa:

· Решење о именовању члана и заменика члана Изборне комисије општине Црна Трава у проширеном саставу
	Решење донето  у 08:40 часова.

2. ТАЧКА
     	Пре него што је почео са излагањем по овој тачки Александар Николић, секретар Изборне комисије општине Црна Трава обавестио је чланове Изборне комисије да ће по овој тачки право гласа имати само чланови Изборне комисије у сталном саставу, с обзиром да се ради о материји која се односи на спровођење локалних избора. 
	Даље истиче да су новим законом о локалним изборима који је ступио на снагу претходне године поједина питања другачије регулисана. 
	У складу са одредбама закона гласачки листићи и контролни лист штампаће се на папиру заштићеним воденим жигом, док ће се печаћење врећа са изборним материјалом вршити сигурносним затворницама, које ће бити израђене у три боје.
	Набавка гласачких листића и затворница вршиће се преко Службеног гласника.
	Ради лакшег разликовања изборног материјала гласачки листићи, контролни лист, затворнице и вреће биће у бојама различитим од оних за парламентарне изборе. 
	Гласачки листићи биће у розе боји заштићени воденим жигом, контролни лист штампаће се на папиру резедо боје, заштићен воденим жигом, сигурносне затворнице за печаћење врећа за одлагање изборног материјала након предаје изборног материјала бирачком одбору, а пре гласања биће зелене боје, сигурносне затворнице за печаћење врећа за одлагање изборног материјала након примопредаје изборног материјала између бирачког одбора  и изборне комисије после гласања, биће наранџасте боје, сигурносне затворнице за печаћење врећа за одлагање изборног материјала отворене након примопредаје изборног материјала између бирачког одбора и изборне комисије после гласања, биће  црвене боје.
	Све затворнице имаће серијске бројеве који ће бити уписивани у записник приликом примопредаје. 
	Затворнице у црвеној боји користиће се код поновног печаћења врећа у случају да чланови Изборне комисије или подносиоци проглашених изборних листа, уколико сматрају да је било неправилности на изборима, одлуче да остваре своје право и изврше увид у изборни материјал.
	
	Председавајући је отворио расправу.
	Пошто у расправи нико није учествовао, иста је затворена и прешло се на гласање.
По извршеном гласању по првој тачки дневног реда константовано је да је 7 чланова гласало ЗА, против није било, уздржаних није било, тако да је Изборна комисија општине Црна Трава једногласно донелa:

· Одлуку о утврђивању боје гласачког листића, боје контролног листа за проверу исправности гласачке кутије и боје затворница за печаћење врећа за одлагање изборног материјала пре и после гласања на изборима за одборнике Скупштине општине Црна Трава, расписане за 17. децембар 2023. године 

3. ТАЧКА
Ову тачку образложио је Александар Николић који је обавестио чланове комисије да по овој тачки право гласа имају и чланови Изборне комисије у проширеном саставу. 
Предметном одлуком даје се овлашћење Бојану Цекићу, председнику Изборне комисије општине Црна Трава за потписивање финансијских и других докумената за располагање средствима са наменског подрачуна који ће бити отворен код Министарства финансија – Управе за трезор.
О обавези отварања подрачуна општина Црна Трава обавештена је од стране РИК – а, с обзиром да ће преко тог подрачуна бити вршена исплата средства за спровођење парламентарних избора на територији општине Црна Трава.  

	Председавајући је отворио расправу.
	Пошто у расправи нико није учествовао, иста је затворена и прешло се на гласање.
По извршеном гласању по првој тачки дневног реда константовано је да је 10 чланова гласало ЗА, против није било, уздржаних није било, тако да је Изборна комисија општине Црна Трава једногласно донелa:

· Одлуку о одређивању овлашћеног лица за потписивање финансијских докумената   

4. ТАЧКА
Ову тачку образложио је Бојан Цекић, председник Изборне комисије општине Црна Трава који је навео да се овом одлуком одређује право и висина накнаде за рад у Изборној комисији општине Црна Трава на спровођењу избора за одборнике Скупштине општине Црна Трава. 
С обзиром да се ради о материји из надлежности локалне изборне комисије право гласа по овој одлуци имају само чланови сталног састава Изборне комисије. 
Даље наводи да су средства за ове намене предвиђена буџетом општине Црна Трава. 
Одлуком су прописане накнаде за рад председника, секретара Изборне комисије и њихових заменика, чланова и заменика чланова изборне комисије, чланова и заменика чланова изборне комисије у проширеном саставу, као и накнаде за рад запослених у Општинској управи.
Председнику припада накнада у износу од 60.000,00 динара, секретару износ од 90.000,00 динара, заменику председника износ од 40.000,00 динара, заменику секретара износ од 60.000,00 динара, члановима и заменицима износ од по 20.000,00 динара, док би члановима и заменицима чланова изборне комисије у проширеном саставу припала накнада у нето износу који не може бити већи од 20.000,00 динара. 
Известилац даље наводи да се предложени износи накнада односе на рад чланова Изборне комисије у сталном саставу за спровођење локалних избора и не утичу на претходно утврђене износе накнада за рад на спровођењу парламентарних избора. 
С обзиром да се у проширеном саставу изборне комисије за сада налазе само чланови који учествују у раду изборне комисије за спровођење избора за народне посланике и за неке заједничке активности за оба изборна поступка, они неће имати право на накнаду из ове одлуке. 
Како је до сада на локалу проглашена само једна изборна листа, право на накнаду из ове одлуке имаће чланови изборне комисије у проширеном саставу, уколико овашћени предлагач прогашене изборне листе поднесе предлог за именовање члана и заменика у проширеном саставу. 
	
	Председавајући је отворио расправу.
	Пошто у расправи нико није учествовао, иста је затворена и прешло се на гласање.
По извршеном гласању по првој тачки дневног реда константовано је да је 7 чланова гласало ЗА, против није било, уздржаних није било, тако да је Изборна комисија општине Црна Трава једногласно донелa:

· Одлуку о накнадама и другим трошковима везаним за рад општинске изборне комисије на спровођењу избора за одборнике Скупштине општине Црна Трава , расписане за 17. децембар 2023. године  


5. ТАЧКА
У оквиру ове тачке, Александар Николић секретар Изборне комисије обавестио је чланове комисије да рок за предају изборних листа истиче у недељу у поноћ.
Уколико нека изборна листа буде предата у суботу седница Изборне комисије може бити одржана у недељу или понедељак, о чему ће чланови комисије бити благовремено обавештени. 

Како се у оквиру ове тачке нико није јављао за реч, седница је завршена у 09,00 часова.

Писани материјал је саставни део овог Записника.


ИЗБОРНА КОМИСИЈА
ОПШТИНЕ ЦРНА ТРАВА


                   СЕКРЕТАР                                                      		ПРЕДСЕДНИК
  Александар Николић, дипл.правник                              Бојан Цекић, дипл.правник

